Ir-Regolament tal-Kummissjoni (KE) Nru 3168/94
ta' l-21 ta' Diċembru 1994
li jistabbilixxi fil-qasam ta' l-applikazzjoni tar-Regolament tal-Kunsill (KE) Nru 517/94 dwar regoli komuni għall-importazzjoni ta' prodotti tat-tessuti minn pajjiżi terzi mhux koperti bi ftehim bilaterali, protokolli jew arranġamenti oħra jew b'regoli ta' importazzjoni speċifiċi tal-Komunità liċenza ta' importazzjoni tal-Kominità u li jemenda ċerti disposizzjonijiet tar-Regolament
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej, u b'mod partikolari l-Artikolu 113 tiegħu,
Wara li kkunsidrat ir-Regolament tal-Kunsill (KE) Nru 517/94 tas-7 ta' Marzu 1994 dwar regoli komuni għall-importazzjoni ta' prodotti tat-tessuti minn pajjiżi terzi li mhumiex koperti bi trattati bilaterali, protokolli jew arranġamenti oħra jew b'regoli oħra ta' importazzjoni speċifiċi tal-Komunità [1], kif emendat l-aħħar permezz tar-Regolament (KE) Nru 2798/94 [2], u b'mod partikolari l-Artikolu 21 tiegħu,
Billi, bħala riżultat tal-ħolqien tas-suq intern, hu xieraq li l-forom differenti, li sal-lum kienu wżati mill-awtoritajiet kompetenti ta' l-Istati Membru fil-qasam tat-tessuti u l-ħwejjeġ sabiex jawtorizzaw l-importazzjoni fil-Komunità ta' prodotti soġġetti għal-limiti kwantitattivi, skond ir-Regolament (KE) Nru 517/94, ikunu sostitwiti b'dokument wieħed li jista' jintuża fit-territorju doganali tal-Komunità, ikun min ikun l-Istat Membru li joħroġhom, jew in-nazzjonalità jew id-domiċilju ta' l-operatur ikkonċernat;
Billi għal dan il-għan hu neċessarju li tkun ikkreata liċenza ta' importazzjoni tal-Komunità li tkun imfassla mill-awtoritajiet kompetenti ta' l-Istati Membri fuq formula komuni li tilħaq kriterji uniformi, sabiex tispeċifika liema informazzjoni dak id-dokument, u l-applikazzjoni għal dak id-dokument, għandu jkun fihom u li temenda jew ittemm ċerti disposizzjonijiet tar-Regolament (KE) Nru 517/94;
Billi sabiex tkun iffaċilitata l-introduzzjoni ta' dik il-liċenza ta' importazzjoni tal-Komunità fl-Istati Membri kollha, jidher xieraq li l-awtoritajiet kompetenti ta' l-Istati Membri jkunu awtorizzati, matul perjodu ta' transizzjoni li jagħlaq mhux aktar tard mill-31 ta' Diċembru 1995, li jibqgħu joħorġu l-formoli nazzjonali li kienu fl-użu qabel id-data tad-dħul fis-seħħ ta' dan ir-Regolament sabiex jinħarġu l-awtorizzazzjonijiet għall-importazzjoni u dokumenti ta' sorveljanza, sakemm l-applikant, fiż-żmien ta' din l-applikazzjoni, ma jkunx talab il-ħruġ ta' liċenza ta' importazzjoni tal-Komunità;
Billi l-miżuri pprovduti f'dan ir-Regolament huma konformi ma' l-opinjoni tal-Kumitat dwar it-Tessuti,
ADOTTAT DAN IR-REGOLAMENT:
Artikolu 1
Regolament (KE) Nru 517/94 qiegħed b'dan ikun emendat kif ġej:
1. is-subparagrafu li ġej hu miżjud ma' l-Artikolu 18(1):
"L-applikazzjoni għall-awtorizzazzjoni għandu jkun fiha:
(a) l-isem ta' l-applikant u l-indirizz sħiħ (inklużi, jekk ikun il-każ, numri tat-telefon u fax, u numru ta' identifikazzjoni rreġistrat ma' l-awtoritajiet kompetenti nazzjonali), u n-numru tar-reġistrazzjoni tal-VAT, jekk tkun persuna li tħallas il-VAT;
(b) l-isem u l-indirizz sħiħ tad-dikjarant;
(ċ) l-isem u l-indirizz sħiħ ta' min x'aktarx se jesporta;
(d) il-pajjiż ta' oriġini tal-prodotti u l-pajjiż destinat li jirċievi l-kunsinna;
(e) deskrizzjoni tal-prodotti li tinkludi:
- deskrizzjoni kummerċjali tagħhom,
- deskrizzjoni tal-prodotti u l-kodiċi ta' nomenklatura magħquda (CN).
(f) il-kategorija xierqa u l-kwantità fl-unità xierqa kif indikat fl-Annessi III B u IV għall-prodotti involuti;
(g) il-valur tal-prodotti;
(h) kull kodiċi intern użat għal finijiet amministrattivi, bħal kodiċi Tarik;
(i) data u firma ta' l-applikant."
2. L-Artikolu 19(1) hu mibdul bit-test li ġej:
"1. L-awtoritajiet kompetenti ta' l-Istati Membri għandhom joħorġu awtorizzazzjonijiet ta' importazzjoni fi żmien ħamest ijiem tax-xogħol min-notifika tad-deċiżjoni tal-Kummissjoni jew fil-limitu taż-żmien stabbilit mill-Kummissjoni. Il-ħruġ ta' awtorizzazzjonijiet ta' importazzjoni u estratti tagħhom għandhom isiru skond il-kondizzjonijiet u r-regoli dettaljati stabbiliti fl-Anness VIII.";
3. l-Anness għar-Regolament preżenti hu miżjud bħala l-Anness VIII għar-Regolament (KE) Nru 517/94.
Artikolu 2
Dan ir-Regolament għandu jidħol fis-seħħ fil-ġurnata ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun japplika direttament fl-Istati Membri kollha.
Magħmul fi Brussel, fil-21 ta' Diċembru 1994.